|  |  |
| --- | --- |
| Numri i lëndës: | 2019:072601 |
| Datë: | 24.01.2020 |
| Numri i dokumentit: | 00781581 |

**P.nr. 261/19**

**NË EMËR TË POPULLIT**

**GJYKATA THEMELORE NË PEJË – DEPARTAMENTI I PËRGJITHSHEM**, sipas Gjyqtarit të vetëm gjykues Shaqë Curri, me pjesëmarrjen e bashkëpunëtores profesionale Selvane Bukleta, në çështjen penale kundër të pandehurit K H nga P, i akuzuar për veprën penale posedim i paautorizuar i narkotikeve, substancave psikotrope ose analoge nga neni 275 par. 1 të KPRK-së, sipas aktakuzës së PP/II. nr.243/18, të dt.13.03.2019, pas mbajtjes së seancës se shqyrtimit fillestare me dt. 21.01.2020, në praninë e Prokurorit të Shtetit, Astrit Gashi, të pandehurit K H, mbrojtësit te tij Agon Rexhaj- sipas detyrës zyrtare, në të njëjtën ditë bie dhe shpall publikisht, ndërsa me dt.24.01.2020, përpiloi këtë:

**A K T GJ Y K I M**

**I pandehuri:**

**K H,** i lindur me ..., në P, ku edhe banon në rr. “..” pa nr, i identifikuar në bazë të letërnjoftimit nr...., i biri i XH dhe nënës S, e gjinisë G, i martuar, ka të kryer shkollën e mesme, me profesion roje-sigurim, i gjendjes së mesme ekonomike, posedon tel.nr. ..., shqiptar, Shtetas i Republikës së Kosovës, mbrohet në liri.

**ËSHTË FAJTOR**

**Sepse,**

* Me date 01.02.2018, rreth orës 12:30 min ne në parkun K, K P, pa autorizim posedon substanca narkotike në gjendje të lëngët e llojit “vaj kanabis” dhe “M” në atë mënyrë pasi që ditën kritike policia e Kosovës ka shkuar në vendin e lartcekur, me të vërejtur të pandehurin K H duke hedhur diçka në tokë, të njëjtin Policia e ka kontrolluar dhe tek ky i fundit i kanë gjetur dy qese plasmasi me substancë narkotike në formë të barit me ngjyrë të gjelbër, ne sasi prej 5.1 gram, 1 (një) shishe e vogël me substancë narkotike në formë të lëngët të llojit kanabis, shishe e mbushur rreth 30% e lëngët, 1 (një) cigare ( joint) e mbushur me ngjyrë të gjelbër e lyer me vaj kanabisi nga ana e jashtme,1 (një) pako letër për mbështjellje të duhanit, 1 (një) thikë me tehe 9.5 cm, së bashku me këllëf dhe më pas Policia kanë konfiskuar substancat narkotike të lartshënuara

- Me çka ka kryer vepër penale posedim i paautorizuar i narkotikeve, substancave psikotrope ose analoge nga neni 275 par. 1 të KPRK-së .

Andaj gjykata në aplikim të në nenin 7,41,42,43 par 1 nen par 1.3, 46, 49 par 1 nen par 1.1, 50, 51, 52, 62, 73,74 dhe nenit 275 par. 1, të KPRK , nenit, 365 të KPP-së, të pandehurin e:

**GJ Y K O N**

**DËNIM ME GJOBË DHE DËNIM ME KUSHT**

Ashtu që të pandehurit të lartcekur i përcaktohet

* I. **DËNIM ME GJOBË** në shumë prej 400 (katërqind) euro, të cilin dënim obligohet që ta paguajë më se largu në afat prej 3(tre) muaj, pas plotfuqishmërisë se aktgjykimit dhe
* II. **DËNIM ME KUSHT** duke ia shqiptuar **dënimin me burgim** në kohëzgjatje prej **1 (një) viti**, të cilin dënim i pandehuri nuk do ta mbaj nëse në afat prej **2 (dy) vite**, nuk do të kryej vepër tjetër penale.

Nëse i pandehuri nuk e paguan dënimin me gjobë të cekur si më lartë brenda afatit të caktuar, atëherë dënimi me gjobë do ti shndërrohet në dënim me burg, ku një ditë burg do ti llogaritet 20 euro.

I pandehuri obligohet në pagimin shpenzimeve gjyqësore shumen prej 50 (pesëdhjetë) euro dhe te paushallit gjyqësor ne shumen prej 20 (njëzet) euro, në afat prej 30 ditësh, pas plotfuqishmërisë së këtij aktgjykimi.

I pandehuri obligohet që të paguajë taksën për programin e kompensimit të viktimave të krimit, në shumë prej 30 euro, në afat prej 30 ditësh pas plotfuqishmërisë së këtij aktgjykimi.

Ndaj të pandehurit në kuptim të nenit 69 par 2 nenpar 2.6 të KPRK-së, shqiptohet

**DËNIMI PLOTËSUES**

* **KONFISKOHEN -** dy qese plasmasi me substancë narkotike në formë të barit me ngjyrë të gjelbër, ne sasi prej 5.1 gram, 1 (një) shishe e vogël me substancë narkotike në formë të lëngët të llojit kanabis, shishe e mbushur rreth 30% e lëngët, 1 (një) cigare ( joint) e mbushur me ngjyrë të gjelbër e lyer me vaj kanabisi nga ana e jashtme,1 (një) pako letër për mbështjellje të duhanit, 1 (një) thikë me tehe 9.5 cm, së bashku me këllëf.

**A r s y e t i m**

Prokuroria Themelore në Pejë, Departamenti për krime të përgjithshme ka ngrit aktakuzë PP/II.nr.243/18, të dt.13.03.2019, kundër të pandehurit K H nga P, për veprën penale posedim i paautorizuar i narkotikeve, substancave psikotrope ose analoge nga neni 275 par. 1 të KPRK-së.

Bashkë me aktakuzën prokuroria i ka dërguar gjykatës edhe njoftimin për marrëveshjen e lidhur për pranimin e fajësisë, në ç mënyrë është njoftuar gjykata për detajet dhe është lutur që të mbahet shqyrtimi fillestar sa më shpejtë që është e mundur.

Gjykata me datë 21.01.2020 ka mbajtur seancën e shqyrtimit fillestar për shqyrtimin e marrëveshjes mbi pranimin e fajësisë, ku prezent kanë qenë prokurori i shtetit Astrit Gashi, i pandehuri K H, dhe mbrojtësit se tij sipas detyrës zyrtare av. Agon Rexhaj.

Në seancën gjyqësor ku shqyrtua marrëveshja për pranimin e fajësisë i pandehuri K H deklaroj se e pranon marrëveshjen e arritur në prokurori, dhe e pranon fajësinë sipas asaj marrëveshje dhe ka premtuar se në të ardhmen nuk do të përsëris vepra tjera penale. e.

Mbrojtësi i të pandehurit av. Agon Rexhaj ka deklaruar se e pranon marrëveshjen e arritur ne prokurori dhe qëndron pranë kësaj marrëveshje, kërkon nga gjykata qe te pranoj këtë marrëveshje, dhe kërkon nga gjykata qe të mbrojturi të tij ti shqiptohet dënim brenda kufijve të paraparë me marrëveshje.

Prokurori deklaroj se qëndron pranë marrëveshjes se arritur ne prokurori, kjo marrëveshje është bere pasi qe i pandehuri i ka kuptuar pasojat dhe natyrën e kësaj vepre penale mbi te gjitha pikat e aktakuzës te cilat i vihen ne barrë. Dhe ka propozuar qe të pandehurit tu shqiptohet dënimi në përputhje me marrveshjen.

Me rastin e shqyrtimit të marrëveshjes për pranimin e fajësisë, sipas nenit 247 par 1, lidhur me nenin 233 par 18 të KPP-së, gjykata fillimisht ka përcaktuar se i pandehuri ka kuptuar natyrën e veprës penale, se pranimi i fajësisë është bërë vullnetarisht, pas konsultimeve të mjaftueshme me mbrojtësin e tij dhe se nuk ka qenë i detyruar, apo shtrënguar në asnjë mënyrë që të pranojë fajësinë se pranimi i fajësisë ka mbështetje në fakte dhe prova materiale të cilat paraqitën në aktakuzë dhe se nuk ekziston asnjë rrethanë e paraparë me nenin 253 par 1 dhe 2 të KPP-së.

Gjykata është bindur se janë plotësuar kushtet nga neni 233 par 18 i KPP-së, andaj ka pranuar marrëveshjen për pranimin e fajësisë dhe në pajtim me marrëveshjen, gjykata të pandehurit i ka shqiptuar dënimin e lartë cekur, si në dispozitiv të këtij aktgjykimi.

Me rastin e matjes dhe shqiptimit të dënimit gjykata për të pandehurin, mori parasysh dënimin e propozuar me marrëveshje si dhe rrethanat lehtësuese dhe rënduese që ndikojnë në llojin dhe lartësinë e dënimit në pajtim me nenin 73 par.1, të KPRK-së, ku si rrethana lehtësuese mori sjelljen e tij korrektë në gjykatë gjatë shqyrtimit, i njëjti ka pohuar se ndjen keqardhje, si dhe pranimin e fajësisë sipas marrëveshjes dhe faktin se i njëjti me parë nuk ka qenë i dënuar për ndonjë vepër tjetër penale, ndërsa rrethana rënduese nuk gjeti.

Sipas bindjes së gjyqtarit, dënimi i shqiptuar, duke i marrë për bazë rrethanat e përmendura më lartë, është dënim i drejtë, në harmoni me peshën e veprës penale dhe shkallën e përgjegjësisë së të pandehurit. Gjyqtari i vetëm gjykues, gjithashtu ka konstatuar se me këto dënime mund të arrihet edhe qëllimi i dënimit, nga neni 41 i KPRK, i cili konsiston në parandalimin e të pandehurit nga kryerja e veprave penale në të ardhmen dhe të bëjë rehabilitimin e tij; të parandalojë personat e tjerë nga kryerja e veprave penale dhe të shprehë gjykimin shoqëror për veprën penale, ngritjen e moralit dhe forcimin e detyrimit për respektimin e ligjit

Duke u bazuar ne nenin 450 par. 1 dhe 2 nën par. 2.6 dhe 2.7 të KPP-se, gjykata ka përcaktuar shpenzimet gjyqësore ne shumen prej 50 euro, paushallin gjyqësor në shumë prej 20 euro, duke u bazuar ne shpenzimet qe janë shkaktuar nga fillimi i kësaj procedure e deri ne përfundimin e saj.

Konform nenit 39 par.1, 2, 3, nënpar.3.1, të ligjit për kompensimin e viktimave të krimit, e obligoi në pagesën e taksë, si në dispozitiv të këtij aktgjykimi.

Vendimi lidhur me konfiskimin e sendit është marr në kuptim të nenit 62 par.2 nenpar 2.6 të KPRK-së.

Nga arsyet e cekura më lartë konform nenit 365 të KPP-së, është vendosur si në dispozitiv të këtij aktgjykimi, ndërsa konform nenit 370 të KPP-së, gjykata përpiloj këtë aktgjykim.

**GJYKATA THEMELORE NË PEJË-DEPARTAMENTI I PËRGJITHSHËM,**

**P.nr.261/19 dt. 24.01.2020**

**Bashkëpunëtore profesionale GJ Y Q T A R I**

Selvane Bukleta Shaqë Curri

**KËSHILLA JURIDIKE:**

Kundër këtij aktgjykimi është e lejuar

ankesa në afat prej 15 ditësh, nga dita

e marrjes, Gjykatës së Apelit në Prishtinë,

e nëpërmjet të kësaj gjykate.